Diari Oficial de la Generalitat Valenciana


Sumari del DOGV 8500, del 06-03-2019 (2019/2090)

RESOLUCIÓ de 25 de febrer de 2019, de la directora general de Justícia, per la qual es resol la petició d'inscripció de la modificació dels Estatuts del Col·legi Territorial d'Administradors de Finques de València i Castelló.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8500

Data del DOGV
:   06-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/2090


Data del document
:   25-02-2019

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Descriptors 

:   * Conselleria de Justícia, Administració Pública, Reformes Democràtiques i Llibertats Públiques

RESOLUCIÓ de 25 de febrer de 2019, de la directora general de Justícia, per la qual es resol la petició d'inscripció de la modificació dels Estatuts del Col·legi Territorial d'Administradors de Finques de València i Castelló. [2019/2090]  
Vist l'expedient de sol·licitud de modificació estatutària instruït a instàncies del Col·legi Territorial d'Administradors de Finques de València i Castelló, inscrit amb el número 1 de la secció primera del Registre de col·legis professionals i de consells valencians professionals de la Comunitat Valenciana, en el qual se sol·licita la inscripció de la modificació parcial dels seus estatuts en aquest registre, atesos els següents  
  
Fets  
  
Primer. El president del Col·legi Territorial d'Administradors de Finques de València i Castelló va presentar, en data de 18 d'abril de 2018, sol·licitud d'inscripció de la modificació parcial dels Estatuts del Col·legi Territorial d'Administradors de Finques de València i Castelló, en el Registre de col·legis professionals i de consells valencians de col·legis professionals de la Comunitat Valenciana, en compliment del que es preveu en l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
  
Segon. Els actuals Estatuts del Col·legi Territorial d'Administradors de Finques de València i Castelló van ser inscrits en el Registre de col·legis professionals i de consells valencians de col·legis professionals de la Comunitat Valenciana per Resolució de 18 de setembre de 2007, del director general de Justícia i Menor de la Conselleria de Justícia i Administracions Públiques (DOGV 5612, 03.10.2007), modificats per Resolució de 8 de gener de 2014, del director general de Justícia de la Conselleria de Governació i Justícia (DOGV 7196, 21.01.2014) i per la Resolució de 5 de maig de 2017, de la directora general de Justícia (DOGV 8047, 24.05.2017).  
Tercer. La modificació parcial dels Estatuts del Col·legi Territorial d'Administradors de Finques de València i Castelló va ser aprovada per l'Assemblea General extraordinària del Col·legi el 16 de juny de 2017, segons certificat de la secretària del Col·legi, amb el vistiplau del president, de data 23 de març de 2018.  
Quart. La modificació estatutària la inscripció de la qual se sol·licita, es refereix al canvi de redacció de l'article 20, paràgrafs primer i segon i de l'article 51.2.  
Els articles modificats queden redactats del següent tenor literal:  
  
  
Article 20  
El Col·legi estarà regit per una Junta de Govern, constituïda pel president, un vicepresident, un secretari, un tresorer, un comptador censor i un nombre de vocals no inferior a cinc ni superior a huit, excepte el cas que es dirà a continuació per al vocal col·legiat a Castelló i amb despatx professional a la província de Castelló.  
Un dels membres de la Junta de Govern haurà de ser un col·legiat a Castelló i amb despatx professional a la província de Castelló; si entre els elegits no hi haguera cap que reunisca aquests requisits, després de les eleccions, una vegada constituïda la Junta de Govern, aquesta designarà un vocal addicional col·legiat a Castelló i amb despatx a la província de Castelló, i podrà en tal cas arribar a nou el nombre total de vocals.  
  
Article 51.2  
2. Tots els col·legiats, exercents o no, poden ser representats en la Junta General per un altre col·legiat, mitjançant escrit que ho acredite, que necessàriament haurà de presentar-se en la Secretaria del Col·legi abans del segon dia laborable immediat anterior al de la data de celebració de la Junta General. A aquest efecte es consideraran dies laborables únicament aquells que ho siguen per al personal del Col·legi d'Administradors de Finques de València - Castelló, en totes les seus.  
S'entendrà que acredita aquesta representació aquell escrit en el qual es faça constar el nom i els cognoms complets del representat, el seu DNI i el seu número provincial de col·legiat, i s'haurà d'indicar expressament en l'escrit, a més, la reunió de la Junta General per a la qual s'atorga la representació, així com el nom i els cognoms complets del col·legiat representant, el seu DNI i el seu número provincial de col·legiat.  
La presentació d'aquest document podrà fer-se telemàticament amb signatura digital del representat, o aportant el document original, signat de pròpia mà pel col·legiat representat, amb la còpia del seu DNI.  
  
Únicament els documents de representació que complisquen els avantdits requisits i que s'hagen presentat de la manera i amb l'antelació establits en aquest article, seran degudament registrats d'entrada en el Col·legi d'Administradors de Finques de València i Castelló; els que no complisquen els repetits requisits o es presenten sense atindre's a la forma o termini establits, es reputaran nuls i no se'ls reconeixerà cap valor ni efecte.  
  
  
Fonaments de dret  
  
Primer. Revisada la sol·licitud de modificació parcial dels Estatuts del Col·legi Territorial d'Administradors de Finques de València i Castelló, aquests contenen totes les determinacions exigides per l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. La modificació estatutària ha sigut aprovada amb els requisits i formalitats previstos en aquest article i en els propis estatuts del Col·legi.  
Tercer. L'expedient ha sigut tramitat pel Servei d'Entitats Jurídiques, adscrit a la Direcció General de Justícia de la Conselleria de Justícia, Administració Pública, Reformes Democràtiques i Llibertats Públiques, competent per així disposar-ho l'article 6.1 de la citada Llei 6/1997, tenint en compte el que es preveu per la disposició final del Decret 4/2002, de 8 de gener, en virtut de les atribucions que té conferides pel Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i pel Decret 87/2017, de 7 de juliol, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques.  
  
Per tot l'anterior; vist l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; així com els articles 21 i 74 del Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última; i altres disposicions complementàries de pertinent aplicació, resolc:  
  
Primer  
Inscriure la modificació parcial dels Estatuts del Col·legi Territorial d'Administradors de Finques de València i Castelló en el Registre de col·legis professionals i de consells valencians professionals de la Comunitat Valenciana, en els termes recollits en el fet quart.  
  
Segon  
Publicar la present resolució en el Diari Oficial de la Generalitat Valenciana.  
  
Contra la present resolució, que posa fi a la via administrativa, es podrà interposar, potestativament, recurs de reposició davant el mateix òrgan que ha dictat l'acte, en el termini d'un mes comptat des de l'endemà de la seua notificació, o bé, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua notificació. Tot això de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
València, 25 de febrer de 2019.- La directora general de Justícia: Verónica López Ramón.